CELEX: 32019D0082
Language: fi
Date: 2019-01-17 00:00:00
Title: Komission täytäntöönpanopäätös (EU) 2019/82, annettu 17 päivänä tammikuuta 2019, jäsenvaltioiden esittämien lumpy skin -tautia vastaan toteutettavien rokotusohjelmien hyväksymisestä annetun täytäntöönpanopäätöksen (EU) 2016/2009 liitteen muuttamisesta (tiedoksiannettu numerolla C(2019) 105) (ETA:n kannalta merkityksellinen teksti.)

21.1.2019   
               
               
                  FI
               
               
                  Euroopan unionin virallinen lehti
               
               
                  L 18/48
               
            
         KOMISSION TÄYTÄNTÖÖNPANOPÄÄTÖS (EU) 2019/82,
         annettu 17 päivänä tammikuuta 2019,
         jäsenvaltioiden esittämien lumpy skin -tautia vastaan toteutettavien rokotusohjelmien hyväksymisestä annetun täytäntöönpanopäätöksen (EU) 2016/2009 liitteen muuttamisesta
         
            
               (tiedoksiannettu numerolla C(2019) 105)
            
         
         (Ainoastaan bulgarian-, kreikan- ja kroatiankieliset tekstit ovat todistusvoimaisia)
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinlääkärintarkastuksista yhteisön sisäisessä kaupassa sisämarkkinoiden toteuttamista varten 11 päivänä joulukuuta 1989 annetun neuvoston direktiivin 89/662/ETY (1) ja erityisesti sen 9 artiklan 4 kohdan,
         ottaa huomioon eläinlääkärintarkastuksista unionin sisäisessä tiettyjen elävien eläinten ja tuotteiden kaupassa 26 päivänä kesäkuuta 1990 annetun neuvoston direktiivin 90/425/ETY (2) ja erityisesti sen 10 artiklan 4 kohdan,
         ottaa huomioon yhteisön yleisistä toimenpiteistä tiettyjen eläintautien torjumiseksi sekä swine vesicular -tautiin liittyvistä erityistoimenpiteistä 17 päivänä joulukuuta 1992 annetun neuvoston direktiivin 92/119/ETY (3) ja erityisesti sen 19 artiklan 1 kohdan a alakohdan, 3 kohdan a alakohdan ja 6 kohdan,
         sekä katsoo seuraavaa:
         
                     (1)
                  
                  
                     Direktiivissä 92/119/ETY vahvistetaan yleiset torjuntatoimenpiteet, jotka on toteutettava tiettyjen eläintautien, kuten lumpy skin -taudin, puhjetessa. Kyseisiin toimenpiteisiin kuuluvat suoja- ja valvontavyöhykkeiden perustaminen saastuneen tilan ympärille sekä hätärokotukset, joilla täydennetään muita torjuntatoimenpiteitä lumpy skin -taudin puhjetessa.
                  
               
                     (2)
                  
                  
                     Lumpy skin -taudin esiintyminen vahvistettiin Kreikassa ensimmäisen kerran elokuussa 2015. Vuonna 2016 lumpy skin -taudin tapauksia oli Bulgariassa, Kreikassa ilmeni uusia tapauksia ja tautitapauksia oli myös useissa EU:n ulkopuolisissa naapurimaissa. Vuonna 2017 lumpy skin -tautia esiintyi vähäisemmässä määrin Kaakkois-Euroopassa, Albaniassa tauti kuitenkin uusiutui laajamittaisesti, kun taas Kreikassa ja entisessä Jugoslavian tasavallassa Makedoniassa esiintyi satunnaisia uusia taudinpurkauksia.
                  
               
                     (3)
                  
                  
                     Lumpy skin -taudin vastatoimena taudista kärsineet jäsenvaltiot eli Kreikka ja Bulgaria samoin kuin taudista kärsineet EU:n ulkopuoliset naapurimaat toteuttivat elävien nautaeläinten ja vankeudessa pidettyjen luonnonvaraisten märehtijöiden laajamittaisia rokotusohjelmia. Myös Kroatia, jossa lumpy skin -tautia ei ole tähän mennessä esiintynyt, toteutti vuosina 2016 ja 2017 laajamittaisen lumpy skin -taudin vastaisen rokotusohjelman ennalta ehkäisevänä toimena naapureinaan olevien jäsenvaltioiden ja kolmansien maiden epidemiologisen tilanteen vuoksi. Komissio hyväksyi lumpy skin -taudin vastaiset rokotusohjelmat Kreikassa, Bulgariassa ja Kroatiassa komission täytäntöönpanopäätöksellä (EU) 2016/2009 (4), ja kyseiset kolme jäsenvaltiota luetellaan asianmukaisesti kyseisen säädöksen liitteessä jäsenvaltioina, joilla on hyväksytyt lumpy skin -tautia vastaan toteutettavat rokotusohjelmat.
                  
               
                     (4)
                  
                  
                     Lumpy skin -taudin epidemiologinen tilanne on parantunut entisestään vuonna 2018, eikä lumpy skin -taudin tapauksia ole ilmoitettu yhdessäkään jäsenvaltiossa eikä naapurissa sijaitsevissa Kaakkois-Euroopan kolmansissa maissa, Turkkia lukuun ottamatta. Samana vuonna lumpy skin -taudin laajamittaisia rokotuksia jatkettiin kaikissa jäsenvaltioissa ja naapurissa sijaitsevissa Kaakkois-Euroopan kolmansissa maissa, joissa on esiintynyt lumpy skin -tautia.
                  
               
                     (5)
                  
                  
                     Kroatia lopetti lumpy skin -taudin vastaiset rokotukset vuoden 2018 alusta ottaen huomioon taudin suotuisan epidemiologisen tilanteen kyseisessä jäsenvaltiossa ja naapurimaissa. Sen sijaan Kroatia alkoi toteuttaa lumpy skin -taudin valvontaohjelmaa, jonka komissio hyväksyi. Kyseiseen valvontaohjelmaan kuuluu kliinistä, virologista ja serologista valvontaa, jossa painotetaan suuren riskin alueita, jotka sijaitsevat lähellä jäsenvaltioita ja naapureina olevia kolmansia maita, joissa on ilmoitettu lumpy skin -taudin purkauksista viime vuosina. Kroatian komissiolle 13 päivänä lokakuuta 2018 toimittaman raportin mukaan kliinisen, virologisen ja serologisen valvonnan tulokset osoittavat, ettei lumpy skin -taudin esiintymisestä sen alueella ole näyttöä.
                  
               
                     (6)
                  
                  
                     Tämän vuoksi Kroatiaa ei pitäisi enää sisällyttää niiden jäsenvaltioiden luetteloon, joilla on hyväksytty lumpy skin -tautia vastaan toteutettava rokotusohjelma, koska lumpy skin -taudin vastaisia rokotuksia ei enää suoriteta kyseisessä jäsenvaltiossa.
                  
               
                     (7)
                  
                  
                     Sen vuoksi täytäntöönpanopäätöksen (EU) 2016/2009 liitettä olisi muutettava.
                  
               
                     (8)
                  
                  
                     Tässä päätöksessä säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN PÄÄTÖKSEN:
         
            1 artikla
            Korvataan täytäntöönpanopäätöksen (EU) 2016/2009 liite tämän päätöksen liitteellä.
         
         
            2 artikla
            Tämä päätös on osoitettu Bulgarian tasavallalle, Helleenien tasavallalle ja Kroatian tasavallalle.
         
         
            Tehty Brysselissä 17 päivänä tammikuuta 2019.
            
               
                  Komission puolesta
               
               Vytenis ANDRIUKAITIS
               
                  Komission jäsen
               
            
         
         
            (1)  EYVL L 395, 30.12.1989, s. 13.
         
            (2)  EYVL L 224, 18.8.1990, s. 29.
         
            (3)  EYVL L 62, 15.3.1993, s. 69.
         
            (4)  Komission täytäntöönpanopäätös (EU) 2016/2009, annettu 15 päivänä marraskuuta 2016, jäsenvaltioiden esittämien lumpy skin -tautia vastaan toteutettavien rokotusohjelmien hyväksymisestä (EUVL L 310, 17.11.2016, s. 66).
      
      
         
            LIITE
            
               
                  
                     ”LIITE
                     
                                 —
                              
                              
                                 Kreikan esittämä rokotusohjelma.
                              
                           
                                 —
                              
                              
                                 Bulgarian esittämä rokotusohjelma.
                              
                           
               ”